amanoisuno/poet huggingface dataset:
詠漢高祖 王珪
漢祖起豐沛，乘運以躍鱗。手奮三尺劍，西滅無道秦。十月五星聚，七年四海賓。高抗威宇宙，貴有天下人。憶昔與項王，契闊時未伸。鴻門既薄蝕，滎陽亦蒙塵。蟣虱生介胄，將卒多苦辛。爪牙驅信越，腹心謀張陳。赫赫西楚國，化為丘與榛。
詠淮陰侯 王珪
秦王日凶慝，豪傑爭共亡。信亦胡為者，劍歌從項梁。項羽不能用，脫身歸漢王。道契君臣合，時來名位彰。北討燕承命，東驅楚絕糧。斬龍堰濉水，擒豹熸夏陽。功成享天祿，建旗還南昌。千金答漂母，百錢酬下鄉。吉凶成糾纏，倚伏難預詳。弓藏狡兔盡，慷慨念心傷。
早春桂林殿應詔 陳叔達
金鋪照春色，玉律動年華。朱樓雲似蓋，丹桂雪如花。水岸銜階轉，風條出柳斜。輕輿臨太液，湛露酌流霞。
後渚置酒 陳叔達
大渚初驚夜，中流沸鼓鼙。寒沙滿曲浦，夕霧上邪溪。岸廣鳧飛急，雲深雁度低。嚴關猶未遂，此夕待晨雞。
聽鄰人琵琶 陳叔達
本是龍門桐，因妍入漢宮。香緣羅袖裏，聲逐朱弦中。雖有相思韻，翻將入塞同。關山臨卻月，花蕊散回風。為將金穀引，添令曲未終。
州城西園入齋祠社 陳叔達
升壇預潔祀，詰早肅分司。達氣風霜積，登光日色遲。農教先八政，陽和秩四時。祈年服垂冕，告幣動褰帷。瘞地尊餘奠，人天庶有資。椒蘭卒清酌，簠簋徹香萁。折俎分歸胙，充庭降受厘。方憑知禮節，況奉化雍熙。
春首 陳叔達
雪花聯玉樹，冰彩散瑤池。翔禽遙出沒，積翠遠參差。
初年 陳叔達
和風起天路，嚴氣消冰井。索索枝未柔，厭厭漏猶永。
詠菊 陳叔達
霜間開紫蒂，露下發金英。但令逢採摘，寧辭獨晚榮。
自君之出矣 陳叔達
自君之出矣，紅顏轉憔悴。思君如明燭，煎心且銜淚。自君之出矣，明鏡罷紅妝。思君如夜燭，煎淚幾千行。
賦飲馬長城窟 袁朗
朔風動秋草，清蹕長安道。長城連不窮，所以隔華戎。規模惟聖作，負荷曉成功。鳥庭已向內，龍荒更鑿空。玉關塵卷靜，金微路已通。湯征隨北怨，舜詠起南風。畫地功初立，綏邊事雲集。朝服踐狼居，凱歌旋馬邑。山響傳鳳吹，霜華藻瓊鈒。屬國擁節歸，單于款關入。日落寒風起，驚蓬被原隰。零落葉已寒，河流清且急。四時徭役盡，千載干戈戢。太平今若斯，汗馬竟無施。唯當事筆硯，歸去草封禪。
和洗掾登城南阪望京邑 袁朗
二華連陌塞，九隴統金方。奧區稱富貴，重險擅雄強。龍飛灞水上，鳳集岐山陽。神皋多瑞跡，列代有興王。我後膺靈命，爰求宅茲土。宸居法太微，建國資天府。玄風葉黎庶，德澤浸區宇。醒醉各相扶，謳歌從聖主。南登少陵岸，還望帝城中。帝城何鬱鬱，佳氣乃蔥蔥。金鳳淩綺觀，璿題敞蘭宮。複道東西合，交衢南北通。萬國朝前殿，群公議宣室。鳴佩含早風，華蟬曜朝日。柏梁宴初罷，千鐘歡未畢。端拱肅岩廊，思賢聽琴瑟。逶迤萬雉列，隱軫千閭布。飛甍夾禦溝，曲台臨上路。處處歌鐘鳴，喧闐車馬度。日落長楸間，含情兩相顧。是月冬之季，陰寒晝不開。驚風四面集，飛雪千里回。狐白登廊廟，牛衣出草萊。詎知韓長孺，無複重然灰。
秋日應詔 袁朗
玉樹涼風舉，金塘細草萎。葉落商飆觀，鴻歸明月池。迎寒桂酒熟，含露菊花垂。一奉章台宴，千秋長願斯。
秋夜獨坐 袁朗
危弦斷客心，虛彈落驚禽。新秋百慮淨，獨夜九愁深。枯蓬唯逐吹，墜葉不歸林。如何悲此曲，坐作白頭吟。
出塞曲 竇威
匈奴屢不平，漢將欲縱橫。看雲方結陣，卻月始連營。潛軍度馬邑，揚旆掩龍城。會勒燕然石，方傳車騎名。
新曲二首 長孫無忌
儂阿家住朝歌下，早傳名。結伴來游淇水上，舊長情。玉佩金鈿隨步遠，雲羅霧縠逐風輕。轉目機心懸自許，回雪淩波遊洛浦，遇陳王。婉約娉婷工語笑，侍蘭房。芙蓉綺帳還開掩，翡翠珠被爛齊光。長願今宵奉顏色，
灞橋待李將軍 長孫無忌
颯颯風葉下，遙遙煙景曛。霸陵無醉尉，誰滯李將軍。
奉和正日臨朝 顏師古
七府璿衡始，三元寶曆新。負扆延百辟，垂旒禦九賓。肅肅皆鵷鷺，濟濟盛簪紳。天涯致重譯，日域獻奇珍。
召拜御史大夫贈袁天綱 杜淹
伊呂深可慕，松喬定是虛。系風終不得，脫屣欲安如。且珍紈素美，當與薜蘿疏。既逢楊得意，非複久閒居。
詠寒食鬥雞應秦王教 杜淹
寒食東郊道，揚鞲競出籠。花冠初照日，芥羽正生風。顧敵知心勇，先鳴覺氣雄。長翹頻掃陣，利爪屢通中。飛毛遍綠野，灑血漬芳叢。雖然百戰勝，會自不論功。
寄贈齊公 杜淹
冠蓋游梁日，詩書問志年。佩蘭長阪上，攀桂小山前。結交澹若水，履道直如弦。此歡終未極，於茲獨播遷。赭衣登蜀道，白首別秦川。淚隨溝水逝，心逐曉旌懸。去去逾千里，悠悠隔九天。郊野間長薄，城闕隱凝煙。關門共月對，山路與雲連。此時寸心裏，難用尺書傳。